.

Nevjerojatnu upornost u potkradanju otočana već godinama pokazuje jedna ženska osoba neutvrđenih godina, vjerojatno u šezdesetima. S partnerom se nastanila u Vrbniku i svakodnevno se u srebrnom BMW-u litavskih registarskih pločica FJ-245 vozika po otoku, ali vjerojatno i preko mosta. Dok partner čeka u blizini automobila, gospođa operira. Poprilično dobro govori hrvatski. Kao i svi prevaranti, i ona je razvila tehniku varanja do savršenstva. Najčešće izigrava nemoćnu staricu i traži pomoć od prolaznika, gostiju u restoranima i kafićima... Zamoli telefon da zove bolesnu kćerku, brata, unuku, već prema osobi koju je odabrala za prevaru. Zove neki broj i razgovara… dok ne istekne prepaid kartica do kraja. Oni koji imaju telefon na pretplatu, otkriju koliko su oštećeni tek kada vide račun. Ona ustvari ima zakupljenu liniju u Latviji, ili gdje već, koja funkcionira tako da se poziv ekstra naplaćuje i dio od naplaćenog iznosa dobiva ona - nešto poput naših humanitarnih poziva, odnosno brojeva koji počinju s 06x.. Ne nasjedajte na njezin štos - ona nazove i pravi se kao da razgovara, ali na dugoj strani linije nema nikoga, eventualno govorni automat.

Voli sjesti u neki lokal i popiti pivce, ali kad treba platiti izmisli neku srcedrapateljsku priču i ne plati račun. Ako joj to ne uspije, jednostavno zbriše.

Zalazi i u kuće i stanove i onda tužnim glasom kaže da joj nije dobro, „dajte mi vode“, „moram na toalet“ i sl. i usput ukrade što joj se nađe pri ruci. Krade i po trgovinama. U nekima je već dobro poznaju. Budući da joj ne mogu zabraniti ulazak, prisiljeni su je u stopu pratiti po trgovini da nešto ne „drpi“.

Ustanovili smo da je u ovih nekoliko godina prevarila ogroman broj otočana.

Kad prigusti, brzinom munje uleti u BMW i s partnerom nestane.

U krčkoj policiji znaju za taj dvojac. Gospođa se zove Lidija i njezine žrtve se samo na otoku Krku broje u stotinama. Napominju da je ne mogu kazneno goniti jer je na njenoj strani zakonski cenzus o šteti od najmanje 2000 kuna pa sve ostaje na tome da ju žrtve same tuže, ali to do sada nitko nije napravio.

Jednostavno za ne povjerovati.

Protivno uređivačkoj politici ovoga portala, ovoga puta bez pristanka, objavljujemo fotografije ovih dvoje prevaranata i njihovog automobila kako bismo upozorili ljude da ne nasjedaju slatkorječivosti ove ženske osobe i da zahvaljujući svojoj dobroti na kraju ne budu oštećeni.

Napominjemo da se s ovim člankom ne poziva na linč ili oštećivanje tuđe imovine (automobila) nego isključivo kao upozorenje da se ne nasjeda prevarantima. Odričemo bilo kakvu našu odgovornost za eventualne štetne posljedice ovoga teksta. Osim toga savjetujemo prevarenima da se udruže i podnesu tužbu protiv ove gospođe.

(MK)

http://otok-krk.org